**Vyhlásenie**

**Ministerstva práce, sociálnych vecí a rodiny Slovenskej republiky**

Návrh zákona o finančnej podpore detí a rodín (ďalej len „návrh zákona“),sa predkladá na rokovanie vlády Slovenskej republiky s týmito rozpormi:

1. **Úrad komisára pre deti**
* odporúča návrh zákona stiahnuť z legislatívneho procesu;
* návrhy jednotlivých noviel zákonov považuje za nedoriešené a nesystémové, a to z týchto dôvodov:
1. Hmotná podpora tehotnej ženy by mala byť previazaná na povinnosť starať sa o zdravie v tehotenstve a na povinnosť o narodené dieťa sa postarať; toto predkladateľ opomína.
2. Novela zákona sa nezaoberá povinnosťou ustanovenou zákonom o rodine, ktorou je povinnosť rodiča starať sa o dieťa a vychovávať ho. Takto koncipované poskytovanie tehotenského štipendia a tehotenského zároveň vedie k spochybneniu čl. 7 Dohovoru o právach dieťaťa, podľa ktorého dieťa má právo na starostlivosť rodičov.
3. Je dôvodné sa obávať, že dôsledkom takto koncipovanej podpory tehotných žien môže byť podpora nezodpovedných tehotenstiev bez zámeru osobne sa o dieťa starať a vychovávať ho, čo môže viesť k nárastu detí nevyrastajúcich v prirodzenom rodinnom prostredí a k nepriamej podpore štátu nárastu umiestňovania detí do náhradnej rodinnej starostlivosti a rovnako v centrách pre deti a rodiny resp. aj k nárastu medzištátnych osvojení.

V prípade tehotenského štipendia pre študentku vysokej školy:

* navrhuje ustanoviť ako podmienku poskytnutia tehotenského štipendia predloženie potvrdenia o tom, že žiadateľka sa podrobuje pravidelným gynekologickým prehliadkam (vždy najneskôr do konca mesiaca, za ktorý sa dávka tehotenského štipendia poskytuje);
* navrhuje preformulovať termín výplaty jednotlivých dávok tehotenského štipendia tak, že dávka nemocenského sa vypláca po uplynutí príslušného mesiaca, za ktorý sa tehotenské štipendium poskytuje, najneskôr do 10. dňa nasledujúceho mesiaca;
* zánik nároku na tehotenské štipendium navrhuje doplniť o dôvod, ktorým je nepreukázanie potvrdenia ošetrujúceho gynekológa o tom, že tehotná študentka sa podrobuje pravidelnej lekárskej kontrole;
* navrhuje ustanoviť povinnosť vrátiť vyplatené tehotenské štipendium, ak matka súhlasila s osvojením dieťaťa alebo ak dieťa je umiestnené do centra pre deti a rodiny a matka sa osobne o dieťa nestará alebo ak nesplnila podmienku poskytnutia tehotenského štipendia alebo ak včas neoznámila udalosť podľa odseku 8;

Rovnaké zásadné pripomienky boli uplatnené aj v prípade tehotenského štipendia pre plnoletú žiačku strednej školy, ako aj v prípade tehotenského podľa zákona o sociálnom poistení, vrátane určenia povinnosti vrátiť neprávom vyplatené dávky tehotenského.

1. **Úrad splnomocnenca vlády Slovenskej republiky pre rozvoj občianskej spoločnosti**
* žiada materiál ako celok stiahnuť a odstrániť jeho nedostatky súvisiace s názvom návrhu zákona, doterajším legislatívnym procesom a nedostatočnou participáciou verejnosti na jeho príprave